Kom ons praat gesondheid in isiXhosa | Nuus
Kom ons praat gesondheid in isiXhosa
Kom ons praat gesondheid in isiXhosa is ‘n gratis, inleidende isiXhosa-taalverwerwingskursus wat doelgemaak is vir professionele mediese en gesondheidswerkers.
Die kursus word onderskryf en aangebied deur die Universiteit Stellenbosch se Taalsentrum en sy Eenheid vir isiXhosa.
MASINCOKOLE NGEMPILO NGESIXHOSA/Kom ons praat gesondheid in isiXhosa/Let’s chat health in isiXhosa is ŉ kursus van nege weke (met twee 1-uur-periodes ŉ week) wat vir die Universiteit se personeel en studente in verskeie mediese velde aangebied word.
Geen voorafkennis van isiXhosa word benodig nie, slegs entoesiasme en ŉ begeerte om met eentalige isiXhosa-pasiënte te kommunikeer.
Die eenheid vir isiXhosa volg ŉ kommunikatiewe, interaktiewe, taak- en behoeftegerigte metodologie wat op die beginsels van suggesto-pedagogiese taalverwerwing (leer in ŉ outentieke omgewing) gebaseer is. Die metode sluit verbale take op ŉ laerbeginnersvlak, groepwerk, asook individuele en groepinteraksie met die dosent(e) in. Die kommunikatiewe benadering verseker nie net dat isiXhosa-vaardighede op ŉ aangename en opwindende wyse aangeleer word nie, maar dat die toepassing daarvan op ŉ spesifieke taal en kultuur deurgaans aandag geniet.
Studente word deurgaans volgens kursusbywoning, klasdeelname en ŉ basiese, informele mondelinge toets geëvalueer.
Opwindende, professioneel-ontwerpte, werkspesifieke studiemateriaal word op die eerste dag van klasbywoning verskaf. Die kursusmateriaal en DVD word gratis aan studente beskikbaar gestel. Ander belangstellendes kan die kursusmateriaal en DVD by boekwinkels oral in die land aankoop. Alhoewel die materiaal gratis aan studente beskikbaar gestel word, moet hulle in gedagte hou dat taalverwerwing heelwat tyd en moeite verg.
Die hoofdoelwitte van die kursus is soos volg:
Om as vennoot op te tree om gestalte aan die Universiteit Stellenbosch se Pedagogiek van Hoop te gee deur studente in die mediese veld ŉ groter begrip vir pasiënte uit ŉ ander taal- en kultuurgroep te probeer gee
Om kursusgangers te sensitiseer vir interkulturele kommunikasieverskille in die veld van mediese behandeling en bystand
Om kursusgangers te voorsien van die kennis en vaardighede om meer effektief in wisselwerking te tree met eentalige isiXhosa-pasiënte, semi-tweetalige isiXhosa- mediese assistente of -gesondheidswerkers, asook gewone mense uit die amaXhosa-taal- en -kultuurgroep wat kursusgangers in die uitvoer van hulle professionele pligte raakloop
Om professionele isiXhosa- mediese of gesondheidswerkers by te staan om korrekte frases in Afrikaans of Engels vir spesifieke isiXhosa-frases of ‑idees te vind.
Klasse fokus op die volgende temas vir kommunikasiedoeleindes:
AmaXhosa en isiXhosa: Algemene aspekte van die mense en hul taal, met spesifieke klem op mediese inhoud
Groet-protokol teen die agtergrond van ŉ mediese konsultasie
Eerste kennismaking en bekendstelling deur die persoon van hom-/haarself teen die agtergrond van ŉ mediese konsultasie
Insameling en aantekening van biografiese data oor ŉ spesifieke pasiënt
Gerusstelling van die pasiënt
Gesprekvoering met ŉ diverse groep pasiënte (bv. kinders, mans en vroue) wat ŉ algemene mediese of gesondheidsprobleem het
Onderhoudvoering, voorligting en wisselwerking met pasiënte om eenvoudige, dog duidelike antwoorde te bekom ten einde met die diagnosering van ongemak, kwale of siekte te kan help
Voorligting aan of ondervraging van pasiënte op só ŉ wyse dat hulle korrek en toepaslik reageer ten einde met die diagnosering van ongemak, kwale of siekte te kan help
Daarstelling van ŉ mediese profiel of geskiedenis van vorige en huidige kwale en siektes vir ŉ spesifieke pasiënt, asook van familiekwale en -siektes
Beskrywing van basiese liggaamsdele in isiXhosa
Gesprekvoering met pasiënte wat ŉ tandheelkundige probleem het
Gesprekvoering met pasiënte wat ŉ oogheelkundige probleem het
Gesprekvoering oor MIV/Vigs in isiXhosa.
Aan die einde van hierdie kursus van nege weke behoort studente oor ŉ basiese isiXhosa-woordeskat vir ŉ verskeidenheid gesondheidsverwante gebruiksituasies te beskik. Studente behoort die volgende vaardighede op ŉ laerbeginnersvlak te kan demonstreer:
(a) Luistervaardighede: Vermoë om die basiese klanke van isiXhosa, eenvoudige beskrywings en opdragte in isiXhosa, asook basiese vrae in isiXhosa, te kan uitken en verstaan, insluitende die identifisering en beskrywing van pasiënt- en gesondheidsverwante sake, bv. voorskrifte en medikasie
(b) Mondelinge interaksie: Vermoë om die basiese klanke van isiXhosa te kan uitspreek, eenvoudige beskrywings en opdragte in isiXhosa te kan gee, basiese vrae in isiXhosa te kan stel, asook ŉ verbale beskrywing van pasiëntverwante aspekte en gesondheidsverwante kwessies te kan gee, bv. voorskrifte en medikasie
(c) Lees: Vermoë om die basiese klanke van isiXhosa, eenvoudige beskrywings en opdragte in isiXhosa, asook basiese vrae in isiXhosa te kan lees en te verstaan, insluitende verwysings na pasiënte en gesondheidsverwante sake, bv. voorskrifte en medikasie
DATUMS, PLEK EN TYE VAN KLASSE (Mondays and Wednesdays only)
Klasse word klein gehou om individuele aandag te verseker en leer optimaal te laat plaasvind. Registreer asseblief so gou doenlik om teleurstelling te voorkom.
Registreer hier: Personeelportaal
Skakel gerus vir Luvuyo Martins by tel: 021 808 9097, of e-pos hom by lsmartins@sun.ac.za, as u enige navrae het.
Advertensies, Algemeen, Gesondheidswetenskappe, Kennisgewings, Personeel
Gratis isiXhosa verrykingskursus vir personeel
SKA sal help om die Afrika-breinkwyn om te keer, sê rektor in Australië